Väre (rakennus)

**Väre** on Aalto-yliopiston rakennus Espoon Otaniemessä. Rakennukseen pääkäyttäjä on Aalto-yliopiston taiteiden ja suunnittelun korkeakoulu, minkä lisäksi rakennuksen katutason metrokeskuksessa sijaitsee noin 6&nbsp;000 neliömetriä liiketiloja, kuten kaksi päivittäistavarakauppaa, erikoisliikkeitä ja useita ravintoloita ja kahviloita.

Väre-rakennuksesta on yhteys Aalto-yliopiston metroasemalle. Rakennuksen välittömässä läheisyydessä, Korkeakouluaukion toisella puolella, sijaitsevat Kandidaattikeskus sekä yliopiston kirjastorakennus. Korkeakouluaukiolla on raidejokerin pysäkki.

Rakennuksesta järjestettiin arkkitehtuurikilpailu, jonka voitti vuonna 2013 Verstas Arkkitehtien tekemä ehdotus. Mukana suunnittelussa olivat mm. Jussi Palva, Väinö Nikkilä, Riina Palva, Ilkka Salminen ja Mikko Rossi.

Rakentaminen käynnistyi joulukuussa 2015. Väre valmistui kesällä 2018 ja avattiin yleisölle saman vuoden syyskuussa. Samassa korttelissa sijaitsevan Kauppakorkeakoulun päärakennus otettiin käyttöön helmikuussa 2019, kun loput Aalto-yliopiston kauppakorkeakoulun toiminnot siirtyivät Töölön tiloistaan Otaniemen uudisrakennukseen.

## Käyttäjäkokemukset
Käyttäjäpalautteen mukaan rakennuksessa koettiin joitakin tilojen toimivuuteen liittyviä puutteita rakennuksen käyttöönoton ensimmäisinä vuosina. Opiskelijat toivat esiin muun muassa haasteita tilojen käytettävyydessä ja työskentelyolosuhteissa taideopintoja ajatellen. 

Verstas Arkkitehtien Jussi Palvan mukaan alkuperäisessä arkkitehtuurikilpailun tilaohjelmassa ja voittaneessa suunnitelmassa  eri toiminnoille oli varattu riittävästi tilaa. Hänen mukaansa Aalto-yliopistolle kohdistetut säästövaatimukset johtivat myöhemmin tilaohjelman supistamiseen, mikä vähensi esimerkiksi opiskelijatöiden varastotiloja. Palvan mukaan rakennuksen arkkitehtoninen konsepti on kuitenkin joustava, ja tiloja on käyttöönoton jälkeen pystytty muokkaamaan paremmin käyttäjien tarpeen sopiviksi. 

Aalto-yliopistossa vuonna 2023 tehty opinnäytetyö, jonka kohderyhmänä olivat Väre-rakennuksessa toimivat opiskelijat ja opettajat, tarkasteli mielipaikkojen merkitystä opiskeluympäristössä. Työn mukaan Väre-rakennuksen kerrokset koettiin erilaisiksi muun muassa tunnelman ja äänimaailman perusteella, mikä vaikutti käyttäjien elpymiskokemuksiin. Ensimmäisen kerroksen kuvattiin painottuvat sosiaaliseen kanssakäymiseen ja kahvilatoimintaan. Toisen kerroksen koettiin tukevan opiskelua ja työskentelyä, kun taas kolmannen kerroksen ilmapiiri koettiin rauhoittavaksi. Pohjakerros näyttäytyi tutkimuksessa lounastelun ja työpajatoiminnan tilana. Opinnäytetyön mukaan Väreessä tärkeimmiksi esteettisiksi ominaisuuksiksi koettiin: 1) tunnelma, valo ja tilallisuus, 2) toiminnalliset tekijät ja 3) arkkitehtuuri, jotka tutkimuksen mukaan vaikuttivat tilojen miellyttävyyteen ja käyttäjien kokemuksiin elpymisen mahdollisuuksista.  

## Tunnustukset
Aalto-yliopiston uuden kampusrakennuksen (Väre, Kauppakorkeakoulun päärakennus ja kauppakeskus A Bloc) ansioina on pidetty mm. hallittua arkkitehtuuria, sopivuutta Otaniemen kaupunkikuvaan ja rakennuksen muunneltavuutta .

Väre on saanut seuraavia palkintoja, palkintoehdokkuuksia ja tunnustuksia:

* Espoon rakennusvalvonnan Hurraa! -tunnustuspalkinto ansiokkaasta toteutuksesta vuonna 2018 (Väre, Kauppakorkeakoulun päärakennus ja kauppkeskus A Bloc).
* Yksi Suomen ehdokas Euroopan unionin Mies van der Rohe -nykyarkkitehuuripalkintoon vuonna 2019.
* Palkintoehdokkaana Amsterdamissa pidetyssä World Architecture Festivalissa vuonna 2019.
* Arkkitehtuurin Finlandia -palkintoehdokas vuonna 2020.
* Architecture MasterPrize -palkinto 2020.

## Kuvia tiloista

Tiedosto:Aalto University School of Business entrance at Väre.jpg|Aalto-yliopiston kauppakorkeakoulun sisäänkäynti helmikuussa 2019
Tiedosto:Aalto University School of Business lobby in Väre.jpg|Aalto-yliopiston kauppakorkeakoulun aula
Tiedosto:Handrail in Aalto University School of Business premises in Väre.jpg|Aalto-yliopiston kauppakorkeakoulun tiloja
Tiedosto:Aalto University School of Arts, Design and Architecture premises in Väre.jpg|Aalto-yliopiston taiteiden ja suunnittelun korkeakoulun tiloja


## Katso myös
*Teknillisen korkeakoulun päärakennus
*Dipoli

## Lähteet

## Aiheesta muualla

*Rakennusprojekti Aalto-yliopistokiinteistöjen verkkosivuilla
*Väre-rakennustyömaan web-kamera